**A szaktárgyi tanítási gyakorlat az új OTAK-ban, valamint az RTAK-ban a 2022-ben felvételt nyert hallgatók számára az ELTE-n**

Az új típusú tanárképzést részletesen szabályozó rendeletek, közöttük a KKK 2021. december 29-én jelentek meg. Az új típusú gyakorlatok szabályozásáról szakmai kérdésekben az ELTE-n elsősorban a Pedagógusképzési és Pedagógus-továbbképzési Tanács (= PPT), finanszírozási kérdésekben a Pedagógusképzés Egyeztető Testülete (= PET) dönt. A szabályozással kapcsolatos anyagokat a Gyakorlatok munkacsoport készíti elő, amelynek tagjai a TKK vezetője, a BDPK képviselője, kari delegáltak, közöttük szakmódszertanos oktatók, továbbá gyakorlóiskolai és hallgatói képviselő.

A Gyakorlatok munkacsoport vezetője: Antalné Szabó Ágnes (TKK). Tagjai: Bakó Balázs (BDPK, Szombathely), Bernát Péter (IK), Horváth Erzsébet (TTK), Láng György (Köznevelési Bizottság), Lőrincz Péter (EHÖK), Major Éva (BTK), Pataky Gabriella (TÓK), Szivák Judit (PPK).

A 2022-től induló osztatlan tanárképzés (= OTAK) egységesen 10 féléves, és felkészíti a hallgatókat mind az általános iskolai, mind a középiskolai tanári pályára. A rövid ciklusú tanári mesterképzésben (= RTAK) 2022-től különböző típusú képzések indulnak. Minden képzéstípusban változik a gyakorlatok a rendszere.

1. **A szaktárgyi tanítási gyakorlat helye az új OTAK-ban 2022-től**

Elfogadva: Pedagógusképzési és Pedagógus-továbbképzési Tanács 2022. március 11.

1. *táblázat: A gyakorlatok típusai a kétszakos OTAK-ban 2022-től*

|  |  |  |  |  |  |
| --- | --- | --- | --- | --- | --- |
| **Gyakorlat típusa** | **Félév** | **Kredit** | **Szakmai felelős (tárgyfelelős)** | **Gyakorlatszervező** | **Gyakorlóhely** |
| Pályaszocializációs gyakorlat 1. | 2. | 2 | PPK | TKK, BDPK | partneriskolák |
| Pályaszocializációs gyakorlat 2. | 3. | 2 | PPK | TKK, BDPK | partneriskolák |
| Pályaszocializációs gyakorlat 3. | 4. | 2 | PPK | TKK, BDPK | partneriskolák |
| Csoportos tanítási gyakorlat 1. | 6/7. | 3 | az egyik szakot gondozó intézet | TKK, BDPK | gyakorlóiskola, szükség szerint partneriskola |
| Csoportos tanítási gyakorlat 2. | 6/7. | 3 | a másik szakot gondozó intézet | TKK, BDPK | gyakorlóiskola, szükség szerint partneriskola |
| Szaktárgyi tanítási gyakorlat 1. | 8/9. | 3 | az egyik szakot gondozó intézet | TKK, BDPK | gyakorlóiskola, szükség szerint partneriskola |
| Szaktárgyi tanítási gyakorlat 2. | 8/9. | 3 | a másik szakot gondozó intézet | TKK, BDPK | gyakorlóiskola, szükség szerint partneriskola |
| Összefüggő egyéni iskolai gyakorlat | 10. | 18 | TKK | TKK, BDPK | partneriskola |

A természettudomány-környezettan szakos egyszakos tanárképzésben egy szakon teljesíti a hallgató a két tanítási gyakorlatot és a két szaktárgyi tanítási gyakorlatot külön félévekben. Szombathelyen a BDPK egyeztet a tanszékekkel a meghirdetésről.

1. **A szaktárgyi tanítási gyakorlat helye az RTAK-ban 2022-től**

Elfogadva: Pedagógusképzési és Pedagógus-továbbképzési Tanács 2022. március 11.

Az RTAK-ban a KKK és az ehhez igazodó mintatanterv szerint különböző típusú gyakorlatok vannak  
(2. táblázat).

1. *táblázat: A gyakorlatok típusai az RTAK-ban*

| **Gyakorlat típusa** | **4 féléves, újabb tanárszak** | **4 féléves, alapszakra épülő** | **4 féléves, tanítóira épülő** | **2 féléves, nem tanári mesterszakra épülő** | **2 féléves szintemelő** | **2 féléves szaktanári** |
| --- | --- | --- | --- | --- | --- | --- |
| Pályaszocializációs gyakorlat | – | 8 kredit  1. félév | – | – | – | – |
| Csoportos tanítási gyakorlat | – | 6 kredit  2. félév | – | – | – | – |
| Szaktárgyi tanítási gyakorlat | 3 kredit  4. félév | 6 kredit  3. félév | 2 kredit  3. félév | 2 kredit  2. félév | 3 kredit  2. félév | – |
| Összefüggő egyéni iskolai gyakorlat | – | 18 kredit  4. félév | 18 kredit  4. félév | 18 kredit  2. félév | – | – |

1. **A szaktárgyi tanítási gyakorlat leírása**

Elfogadva: Pedagógusképzési és Pedagógus-továbbképzési Tanács 2022. március 11.

**A szaktárgyi tanítási gyakorlat célja a KKK alapján:** A hallgatók felkészítése a tanulási folyamatok önálló irányítására, a szaktárgy önálló tanítására, szaktárgyi felzárkóztató és tehetséggondozó foglalkozások tartására; tapasztalatszerzés a tanulók nevelésével-oktatásával, a szaktárgyi tanórai és szaktárgyi tanórán kívüli tevékenységekkel kapcsolatban.

**A szaktárgyi tanítási gyakorlat kreditértéke:** A 3. táblázat mutatja a különböző típusú képzésekben a gyakorlat kreditszámát.

**A szaktárgyi tanítási gyakorlat időtartama:** A gyakorlat féléves kontaktóraszáma változik a képzés típusától függően, ezt a 3. táblázat foglalja össze. A szaktárgyi tanítási gyakorlati kurzus keretében nem lesz egyetemen szervezett tevékenység.

**A szaktárgyi tanítási gyakorlat féléve az OTAK-ban:** A hallgató az OTAK-ban szakonként külön félévben végez egy-egy 3 kredites szaktárgyi tanítási gyakorlatot, ez a mintatanterv szerint a 8. és a 9. félév. A hallgató választja ki jelentkezéskor, hogy melyik szakján melyik félévben szeretné végezni a gyakorlatot, ettől eltérni a PPT által meghatározott esetekben lehet.

**A szaktárgyi tanítási gyakorlat féléve az RTAK-ban:** A mintatantervben megadott félév.

**A hallgatói tevékenység típusai a szaktárgyi tanítási gyakorlaton:** Az iskolábanszaktárgyi órák, foglalkozások hospitálása, szaktárgyi órák és szaktárgyi felzárkóztató/tehetséggondozó foglalkozások tartása, a felkészülést támogató konzultáció a vezetőtanárral, elemzés, értékelés. A kötelezően megtartandó órák/foglalkozások közül legalább egy tehetséggondozó foglalkozás legyen minden típusú képzésben a szaktárgyi tanítási gyakorlaton. A Neptunban megadott kontaktóraszám az iskolai tevékenységek összes óraszámát jelenti az egyéni felkészülés nélkül (3. táblázat).

**A szaktárgyi tanítási gyakorlat meghirdetése a Neptunban:** A szakot gondozó intézet/tanszék a 3. sz. táblázatban megadott kontaktóraszámú gyakorlati kurzus(oka)t hirdet meg a szakmódszertan oktatójához kapcsolva. Az RTAK-ban meghirdetett gyakorlati kurzusok óraszámát a 3. táblázat mutatja.

1. *táblázat: A szaktárgyi tanítási gyakorlat változatai az új OTAK-ban és az RTAK-ban*

| **Képzés típusa** | **Munkarend** | **Kredit** | **A kurzus féléves óraszáma a Neptunban** | **A gyakorlat teljesítéséhez szükséges hetek száma** | **A hallgató által tartandó szaktárgyi órák és felzárkóztató/tehetséggondozó foglalkozások min. száma** |
| --- | --- | --- | --- | --- | --- |
| OTAK | nappali | szakonként 3-3 | szakonként  28-28 óra | szakonként  3-3 hét | szakonként 10-10 szaktárgyi óra/foglalkozás |
| RTAK 4 féléves újabb tanárszak | nappali | 3 | 28 óra | 3 hét | 10 szaktárgyi óra/foglalkozás |
| RTAK 2 féléves szintemelő | nappali | 3 | 28 óra | 3 hét | 10 szaktárgyi óra/foglalkozás |
| RTAK 4 féléves tanítóira épülő | nappali | 2 | 19 óra | 2-3 hét | 7 szaktárgyi óra/foglalkozás |
| RTAK 2 féléves, nem tanári mesterszakra épülő | nappali | 2 | 19 óra | 2-3 hét | 7 szaktárgyi óra/foglalkozás |
| RTAK 4 féléves újabb tanárszak | levelező | 3 | 14 óra | 1-2 hét | 5 szaktárgyi óra/foglalkozás |
| RTAK 2 féléves szintemelő | levelező | 3 | 14 óra | 1-2 hét | 5 szaktárgyi óra/foglalkozás |
| RTAK 4 féléves tanítóira épülő | levelező | 2 | 10 óra | 1-2 hét | 5 szaktárgyi óra/foglalkozás |
| RTAK 2 féléves, nem tanári mesterszakra épülő | levelező | 2 | 10 óra | 1-2 hét | 5 szaktárgyi óra/foglalkozás |
| RTAK 4 féléves, alapszakra épülő | levelező | 6 | 28 óra | 3 hét | 10 szaktárgyi óra/foglalkozás |

**A szaktárgyi tanítási gyakorlat megszervezése az OTAK-ban:** A hallgatók a gyakorlatot elsősorban a gyakorlóiskolákban végzik 3 hetes időtartamban oly módon, hogy a vezetőtanárok 2x3 hét alatt 2x2 hallgatót fogadnak, velük párban foglalkoznak, de a hallgatók önállóan tartanak 10 szaktárgyi órát/foglalkozást. Egy vezetőtanár félévente max. 6 hetet fordít a szaktárgyi tanítási gyakorlat támogatására. A szorgalmi időszak további min. 6 hetében a vezetőtanárok a tanítási gyakorlatok és az RTAK-ban gyakorlatot végző hallgatók támogatását végzik. Az OTAK-ban a hallgatók lehetőség szerint az 5–8. évfolyamon és a 9–12. évfolyamon végzik a szaktárgyi tanítási gyakorlatot, ha ezt a szak lehetővé teszi. A gyakorlat kontaktóraszámának és a megtartandó órák számának csökkenése hozzájárulhat ahhoz, hogy könnyebben tudja a hallgató összeegyeztetni a gyakorlatot a párhuzamos egyetemi képzéssel.

**A szaktárgyi tanítási gyakorlat megszervezése az RTAK-okban:** A hallgatók a gyakorlatot elsősorban a gyakorlóiskolákban végzik a táblázatban megadott számú hét alatt. Abban az esetben, ha a hallgató ugyanabban a félévben végzi az összefüggő egyéni iskolai gyakorlatot is, akkor lehetősége van a két gyakorlatot egy intézményben végezni, de mindkét gyakorlat követelményeit külön szükséges teljesítenie.

**A bemutatóórák megszűnése a szaktárgyi tanítási gyakorlaton:** 2022. ősztől mind a jelenlegi, mind az új OTAK-ban és RTAK-ban a szaktárgyi tanítási gyakorlatokon nem kell előre kijelölt bemutatóórákat tartaniuk a hallgatóknak. Így az egyetemi oktatók a gyakorlat bármelyik óráját látogathatják, jobban el lehet osztani a látogatásokat a félév során, előzetesen egyeztetve a hallgatóval és az iskolával. Az egyetemi oktatóknak célszerű az egy gyakorlóhelyre beosztott hallgatók közül ugyanazon a napon több hallgató óráját meglátogatni és a megbeszéléseken részt venni, továbbá gyakrabban látogatni a külső gyakorlóhelyre beosztott hallgatók és megbízott vezetőtanárok óráit.

**A szaktárgyi tanítási gyakorlatot támogató külső vezetőtanárok díjazása:** A külső vezetőtanárok díjazásának a mértéke nem változik az új típusú tanárképzésben a csökkenő óraszámok ellenére, és megegyezik a 2013-tól induló tanárképzésben bevezetett díjazással. A díjazás összege azonos a különböző képzéstípusokban a részben eltérő óraszámok ellenére. A díjazásról a Tanárképző Központ munkatársai adnak felvilágosítást a gyakorlatban közreműködő partnerintézmények vezetőinek és az érintett pedagógusoknak a [gyakorlat@tkk.elte.hu](mailto:gyakorlat@tkk.elte.hu) címen.

**Az egyetemi oktatók szaktárgyi tanítási gyakorlatot támogató tevékenységének a típusai:** A gyakorlóiskolai és a partneriskolai vezetőtanárok óráinak a látogatása és részvétel a megbeszéléseken, a hallgatók óráinak, foglalkozásainak a látogatása és részvétel a megbeszéléseken.

1. **A gyakorlatok szervezése**

A gyakorlatokat Budapesten a Tanárképző Központ szervezi, egyeztetve a tárgyfelelős karokkal és a szakokat gondozó intézetekkel, Szombathelyen a Berzsenyi Dániel Pedagógusképző Központ a gyakorlatszervező. A hallgatók minden gyakorlatra a gyakorlatot megelőző félév első felében jelentkeznek a TKK-hoz/BDPK-hoz tartozó Neptun-kérvényen. A gyakorlatra jelentkezők számát és a szakok arányát a TKK megosztja a tárgyfelelős karokkal, szakos gyakorlat esetén a szakfelelősökkel, a BDPK is egyeztet Szombathelyen. A tervezett létszám alapján a TKK/BDPK a gyakorlatot megelőző félévben előzetesen megszervezi a gyakorlatot, egyeztet a gyakorló- és a partnerintézményekkel, valamint a külső partnerintézmények esetén előkészíti a szerződéskötést. A hallgatók a gyakorlat félévének kezdetén jelentkeznek a Neptunban a tárgyfelelős által meghirdetett gyakorlati kurzusra. A TKK/BDPK a partnerintézményekkel előzetesen határozatlan idejű partnerintézményi szerződést köt, meghatározva ebben a partnerintézmény és az ELTE feladatait a különböző típusú gyakorlatokon. A partnerintézmények pedagógusaival a szerződéskötés a gyakorlat félévében történik. A BDPK a TKK-val azonos szakmai elvek alapján szervezi a gyakorlatot, de a szervezés megvalósításában eltérhet a leírástól a hallgatói létszám, a szakstruktúra, az oktatói és a gyakorlóiskolai kapacitás különbözősége miatt.

Az új OTAK-ban és az RTAK-okban többféle típusú gyakorlat lesz a képzés típusától függően különböző kreditértékkel, különböző időtartamban és részben egy gyakorlattípuson belül is eltérő követelményekkel. Ezért a gyakorló- és a partnerintézmények, valamint a hallgatók és a gyakorlattámogató oktatók számára is fontos rögzíteni, hogy az egyes hallgatók vagy hallgatói csoportok milyen gyakorlaton vesznek részt az adott félévben, milyen időtartamban és milyen követelményekkel. Azon tanári szakok esetében, amelyekben nem csak iskola lehet a gyakorlat helyszíne, a szervezésben el lehet térni a szabályozástól a TKK-val és a BDPK-val egyeztetve.

Budapest, 2023. március 7.